God taxi-integration
Trafikforsker Harry Lahrmann fra Aalborg Universitet roser taxiernes integration i den nordjyske rejseplan
Der er store perspektiver i den måde, som de nordjyske taxier integreres på i Nordjyllands Trafikselskabs nye digitale rejseplan, der tilbyder rejser i en blanding af kollektiv og privat trafik, hvor brugerne fremover kan vælge samkørsel via GoMore eller en taxi på en del af rejsen. Det mener trafikforsker Harry Lahrmann, der kalder de nye muligheder i NT’s rejseplan for banebrydende.
”Når det når der til, at man sidder ude i den tynde del af vejnettet, bestiller en tur og skal vælge, om man vil køre en deletur med Gomore eller tage en taxi, så rykker det virkelig”, siger Harry Lahrmann, der fremhæver, at projektet, der er sin første af sin art i Danmark, kan gavne taxibranchen i hele Danmark.
”I første omgang er der udviklet et mobilitetsprodukt, som nu skal testes af i Nordjylland, men hvis taxiernes integration i rejseplanen viser sig at være en succes, vil andre trafikselskaber givetvis stå klar til at følge efter, hvilket landets øvrige taxiselskaber vil kunne kapitalisere på”, mener Harry Lahrmann.